La Llei 2/2004, de 4 de juny, té per objectiu dotar les administracions catalanes d'instruments per tal d'intervenir en les millores del barris, àrees urbanes i viles que, per les seves condicions, requereixen d'atenció especial per part dels poders públics.
Així, la Llei estableix la creació d'un Fons de foment del programa de barris i àrees urbanes que requereixen d'atenció especial com a instrument de col·laboració institucional i financera de la Generalitat amb els projectes d'intervenció integral que els ajuntaments elaborin per actuar en aquests barris en els termes establerts per la Llei.
El present Decret té per objecte desenvolupar les previsions generals de la Llei i, en particular, el règim de gestió del Fons i la forma com han de ser seleccionats els projectes dels ajuntaments per a intervenir, en els camps que la Llei assenyala, en barris o àrees urbanes d'atenció especial.
El Decret consta de vint-i-dos articles, en els quals es desenvolupen, en primer lloc, les previsions de la Llei pel que fa a les administracions que poden rebre finançament del Fons, i els criteris objectius a través dels quals un territori pot rebre la consideració d'àrea urbana d'atenció especial.
Tot seguit, el Decret concreta la manera com s'efectuarà la convocatòria dels projectes a presentar per part dels ajuntaments, així com el contingut i les condicions que aquests hauran de reunir.
Establerts els criteris a través dels quals una àrea pot resultar elegible i la manera com els ajuntaments poden sol·licitar, directament o indirectament, finançament pels projectes d'intervenció que vulguin dur-hi a terme, el Decret regula el procediment a través del qual aquests seran seleccionats i els recursos del fons assignats.
Així es dóna compliment al mandat legal de crear una comissió de gestió del fons, integrada per persones en representació de la Generalitat, dels governs locals i dels sectors concernits, que tindrà com a funció principal avaluar els projectes presentats i elevar una proposta de resolució al respecte al conseller o consellera de Política Territorial i Obres Públiques, qui, d'acord amb el que estableix la Llei, adoptarà la resolució definitiva sobre les sol·licituds presentades.
La darrera part del Decret desenvolupa les previsions sobre l'execució, els terminis, la gestió administrativa, l'avaluació i seguiment, la informació i les obligacions dels beneficiaris de les actuacions seleccionades i finançades.
Finalment, el Decret recull totes aquelles qüestions que requereix el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
Per això, a proposta del conseller de Política Territorial i Obres Públiques, d'acord amb el dictamen de la Comissió Jurídica Assessora i d'acord amb el Govern,
Poden rebre finançament del Fons de foment del programa de barris i àrees urbanes d'atenció especial, els ajuntaments que ho sol·licitin, directament o mitjançant les fórmules de col·laboració que estableix la disposició addicional primera de la llei, i presentin un projecte d'intervenció integral d'acord amb el que s'especifica en aquest Decret.
En cada convocatòria anual, un ajuntament només podrà obtenir finançament per a un únic projecte d'intervenció integral en una àrea urbana d'atenció especial, a excepció, atès el seu pes poblacional, de l'Ajuntament de Barcelona, que en pot obtenir dos.
En el supòsit que la sol·licitud s'efectuï d'acord amb el que preveu la disposició addicional primera de la Llei 2/2004, de 4 de juny, es computarà un projecte per ajuntament.
3.1 D'acord amb el que disposa l'article 5.1 de la Llei de millora de barris, àrees urbanes i viles que requereixen una atenció especial, s'entén per àrees urbanes d'atenció especial aquells barris o àrees urbanes geogràficament diferenciables, majoritàriament destinats a habitatges habituals, que es trobin o es puguin trobar, si no s'hi actua, en alguna de les situacions següents:
a) Un procés de regressió urbanística, com ara la degradació progressiva de l'edificació o la persistència de dèficits d'equipaments, o bé la insuficiència o la manca de qualitat de la urbanització, de les xarxes viàries, de sanejament i de l'espai públic.
b) Una problemàtica demogràfica causada per la pèrdua o l'envelliment de la població, o bé per un creixement massa accelerat perquè pugui ser assumit des del punt de vista urbanístic o de serveis.
c) Una presència característica de problemes econòmics, socials o ambientals especialment greus.
d) Una persistència de dèficits socials i urbans importants, i una problemàtica de desenvolupament local.
3.2 Per tal d'avaluar l'existència d'aquestes situacions es prendran en consideració els següents criteris:
a) Processos de regressió urbanística i dèficits d'equipaments i serveis.
Valor cadastral: 1 punt per cada 5 punts de diferencial del valor cadastral mitjà de l'àrea urbana respecte de la mitjana del municipi (valor mitjana del municipi=100).
Deficient estat de conservació de les edificacions: 1 punt per cada punt percentual superior al percentatge mitjà de Catalunya d'edificis en mal estat i en estat ruïnós.
Edificis sense aigua corrent o sense evacuació d'aigües residuals: 1 punt per cada 0,2 punts percentuals superiors al percentatge mitjà de Catalunya d'habitatges sense aigua corrent i 1 punt per cada 0,2 punts percentuals superiors al percentatge mitjà de Catalunya d'habitatges sense evacuació d'aigües residuals.
Edificis de quatre plantes o més, destinats principalment a habitatge, sense ascensor: 1 punt per cada 2 punts percentuals superiors al percentatge mitjà de Catalunya d'edificis d'habitatges de quatre o més plantes sense ascensor.
Densitat de població: a partir de 100 habitatges/ha, 1 punt per cada 20 habitatges/ha més.
Descens de població o creixement massa accelerat de la població: 1 punt per cada 2 punts percentuals superiors o inferiors a l'evolució de la població de l'àrea en els darrers 5 anys sobre la mitjana del municipi en el mateix període.
Població dependent: 1 punt per cada 2 punts percentuals superiors al percentatge mitjà de Catalunya de població de menys de 15 anys i de més de 65 anys.
Alt percentatge d'immigració: 1 punt per cada punt percentual superior al percentatge mitjà de Catalunya de població immigrant extracomunitària.
c) Presència de problemes econòmics, socials o ambientals.
Nombre de persones que perceben pensions assistencials i pensions no contributives: 1 punt per cada 0,2 punts percentuals superiors al percentatge mitjà de Catalunya de població beneficiària d'aquestes pensions.
Elevada taxa d'atur: 1 punt per cada punt percentual superior al percentatge mitjà de Catalunya de persones desocupades.
Fins a 5 punts, en funció del percentatge de superfície de zones verdes previstes en el planejament general del municipi per a l'àrea objecte del projecte no executades.
1 punt per cada punt percentual superior al percentatge mitjà de Catalunya de població de més de 10 anys sense títol de batxillerat o sense cicles de formació professional.
d) Dèficits socials i urbans i problemàtiques de desenvolupament local.
Si el barri no disposa de cap mitjà de transport públic col·lectiu de viatgers: 5 punts.
Si la freqüència mitjana de pas dels mitjans de transport públic existents en horari laboral és superior als 30 minuts: 2,5 punts.
Si menys del 50% dels habitatges disposen d'aparcament privat: 2,5 punts.
Baixa activitat econòmica: 1 punt per cada 5 punts percentuals superiors al percentatge mitjà del municipi de locals inactius.
Percentatge de població en risc d'exclusió social: 1 punt per cada punt percentual superior al percentatge mitjà del municipi.
3.3 La puntuació atorgada per a cada un dels indicadors assenyalats a l'apartat anterior pot ser, com a màxim, de 5 punts.
3.4 En tot cas, per ser elegibles, els projectes han de referir-se a àrees que sumin un mínim de 20 punts.
4.1 El contingut dels projectes d'intervenció integral en àrees urbanes d'atenció especial s'ha d'ajustar a l'establert a l'article 7.1 de la Llei i presentar-se en un programa d'actuació que ha de contenir:
La delimitació de l'àrea en què es vol intervenir, que ha de tenir un caràcter homogeni i una continuïtat geogràfica.
La descripció de la seva situació urbanística (règim jurídic del sòl, amb especificació de la classificació i qualificació urbanística dels terrenys i l'estat d'execució del planejament vigent i l'existència de plans i modificacions del planejament en tràmit) i de la seva situació social actual, amb esment a les seves repercussions sobre les desigualtats socials, de gènere i edat en l'accés a la renda i els serveis.
La proposta d'actuació, incloent l'estratègia i prioritats d'actuació, i la seva forma de gestió.
La valoració de la necessitat de l'actuació, la revisió dels seus resultats i dels seus requeriments de continuïtat i manteniment una vegada completada la seva execució.
Els recursos previstos, amb l'aportació que es proposa de cada administració i la corresponent proposta de temporalització.
El marc institucional i de participació ciutadana per al seu desplegament.
Indicació d'altres intervencions públiques en curs o projectades en el mateix àmbit.
Delimitació, si s'escau, d'àrees per a l'exercici dels drets de tempteig i retracte i la concreció dels tipus de finques, la transmissió de les quals resta subjecte a aquests drets.
Qualsevol altra dada que es consideri necessària per a la seva compleció.
4.2 Els municipis poden sol·licitar l'assistència tècnica del Departament de Política Territorial i Obres Públiques per a l'elaboració dels projectes a presentar.
5.1 Per poder obtenir finançament del Fons de foment del programa de barris i àrees urbanes d'atenció especial, d'acord amb el que disposa l'article 7.2 de la Llei, els projectes que es presentin han de preveure intervencions en algun dels camps següents:
a) La millora de l'espai públic i la dotació d'espais verds.
b) La rehabilitació i l'equipament dels elements col·lectius o comuns dels edificis.
c) La provisió d'equipaments per a l'ús col·lectiu.
d) La incorporació de les tecnologies de la informació en els edificis.
e) El foment de la sostenibilitat del desenvolupament urbà, especialment pel que fa a l'eficiència energètica, l'estalvi en el consum d'aigua, i el reciclatge de residus.
f) L'equitat de gènere en l'ús de l'espai urbà i dels equipaments.
g) El desenvolupament de programes que comportin una millora social, urbanística i econòmica del barri.
h) L'accessibilitat i la supressió de barreres arquitectòniques.
5.2 Amb caràcter general no poden ser finançades aquelles actuacions que comportin amb posterioritat un reintegrament a l'ajuntament de la inversió realitzada.
5.3 Així mateix, s'exclouen expressament de finançament la construcció i rehabilitació d'habitatges, llevat que es tracti d'elements col·lectius o comuns dels edificis que no formin part del parc públic d'habitatges de la Generalitat de Catalunya, els programes d'atenció social de caràcter indefinit i la dotació d'equipaments escolars o sanitaris.
8.1 Les sol·licituds es poden efectuar i trametre pels mitjans telemàtics de l'extranet de les Administracions catalanes, adreça http://www.eacat.net.
Els sol·licitants han de disposar dels codis d'accés a l'aplicació per poder emplenar les dades de les sol·licituds i del certificat de signatura electrònica requerit per l'extranet de les Administracions catalanes.
El formulari de sol·licitud i les instruccions per emplenar-lo i trametre'l per mitjans telemàtics estarà a disposició dels ajuntaments sol·licitants a l'extranet abans esmentada.
El registre telemàtic del Departament de Governació i Administracions Públiques és l'únic registre telemàtic habilitat per a la recepció d'aquestes sol·licituds i a partir del seu enregistrament en aquest registre es consideren presentades davant l'administració de la Generalitat, sempre que quedi constància de les dades següents: número de registre d'entrada, data i hora de presentació, tipus de document i assumpte, identificació de la persona sol·licitant i òrgan al qual s'adreça la sol·licitud.
8.2 Les sol·licituds també es poden presentar, per triplicat, al Departament de Política Territorial i Obres Públiques, sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
8.3 En ambdós casos, juntament amb la sol·licitud s'ha de presentar el conjunt de la documentació del projecte d'intervenció integral en els termes establerts en l'article 4 d'aquest Decret.
9.1 Es crea, adscrita al departament de Política Territorial i Obres Públiques, la Comissió de gestió del Fons de foment del programa de barris i àrees urbanes.
9.2 La Comissió de gestió del Fons de foment del programa de barris i àrees urbanes està integrada per:
a) Setze persones en representació de l'Administració de la Generalitat, que són:
El secretari o la secretària de Planificació Territorial del Departament de Política Territorial i Obres Públiques, que n'ostenta la presidència.
El secretari o la secretària general del Departament de Política Territorial i Obres Públiques.
El director o la directora general d'Arquitectura i Paisatge.
El director o la directora de l'Institut Català del Sòl.
Una persona en representació i designada per cadascun dels departaments de la Generalitat següents: conseller en Cap; Relacions Institucionals i Participació; Governació i Administracions Públiques; Economia i Finances; Treball i Indústria; Comerç, Turisme i Consum; Medi Ambient i Habitatge; Interior; Benestar i Família i Educació i una persona en representació de l'empresa pública ADIGSA.
b) Sis persones en representació de l'Associació catalana de municipis i comarques i sis en representació de la Federació de Municipis de Catalunya.
c) Una persona en representació del Col·legi Oficial d'Arquitectes de Catalunya i una en representació del Col·legi d'Arquitectes Tècnics.
9.3 A invitació de la presidència, poden participar en les sessions de la Comissió de Gestió del Fons de foment del programa de barris i àrees urbanes, amb veu i sense vot, persones en representació d'altres departaments de la Generalitat en la mesura que ho justifiqui el contingut dels projectes presentats.
10.1 La Comissió de gestió del Fons de foment del programa de barris i àrees urbanes té les funcions següents:
Examinar les sol·licituds de participació en el Fons.
Elevar al conseller o consellera de Política Territorial i Obres Públiques la proposta d'adjudicació del Fons.
Avaluar els informes dels comitès d'avaluació i seguiment de cadascuna de les actuacions finançades i tots aquells que li siguin tramesos per la Direcció General d'Arquitectura i Paisatge.
10.2 La Comissió es reuneix, a convocatòria del president o la presidenta, com a mínim dues vegades l'any i, amb caràcter extraordinari, sempre que la presidència ho consideri necessari.
Els acords de la comissió són adoptats per majoria simple d'assistents.
En cas d'empat, el vot del president o la presidenta dirimeix el resultat de les votacions.
10.3 La Secretaria de la Comissió pot ser exercida per un dels vocals representants del Departament de Política Territorial i Obres Públiques o per un funcionari d'aquest Departament, cas en el qual tindrà veu però no vot.
Correspon al president o presidenta de la Comissió la designació del secretari o secretària.
10.4 En tot el que no preveu aquest Decret, el funcionament de la comissió es regeix per les normes contingudes en la Llei 13/1989, de 14 de desembre, d'organització, procediment i règim jurídic de l'Administració de la Generalitat, i en la Llei 30/1992, de 26 de novembre, de règim jurídic de les administracions públiques i del procediment administratiu comú, que siguin d'aplicació als òrgans col·legiats de l'Administració de la Generalitat.
11.1 El procediment per a l'atorgament del finançament es tramitarà en règim de concurrència competitiva.
11.2 Correspon a la Comissió de gestió del Fons de foment del programa de barris i àrees urbanes l'anàlisi de les sol·licituds, de la documentació i dels projectes presentats i formular la proposta de resolució corresponent, la qual ha d'indicar quins projectes poden ser finançats pel Fons i la quantia que en cada cas es proposa.
11.3 Per a l'examen de les sol·licituds i del projecte i l'elaboració de la proposta corresponent, la Comissió pot ser assistida per tècnics adscrits a l'oficina de la Direcció General d'Arquitectura i Paisatge a què fa referència l'article 17, els quals han d'emetre el seu informe respecte de les sol·licituds presentades.
Així mateix, la Comissió pot sol·licitar l'assessorament d'aquelles persones que cregui que pels seus coneixements específics poden contribuir a una millor valoració de les sol·licituds.
11.4 Durant el procés de selecció, la Comissió, en cas que ho cregui necessari, pot demanar informació complementària dels sol·licitants, fer les comprovacions que consideri oportunes i, si s'escau, proposar modificacions als projectes presentats, que han de ser acceptades pels sol·licitants.
11.5 La proposta de resolució serà elevada per la Comissió al conseller o consellera de Política Territorial i Obres Públiques, a qui correspon la resolució sobre l'atorgament o denegació del finançament.
12.1 Per determinar els projectes a finançar, la Comissió aplicarà els criteris i barems d'avaluació i de puntuació següents:
a) El grau d'intensitat dels problemes urbanístics, socioeconòmics i ambientals, a partir de la puntuació obtinguda per cada barri com a resultat de l'aplicació dels indicadors i criteris de puntuació establerts per l'article 3.2 d'aquest reglament, i proporcionalment a aquesta puntuació.
S'atribuiran 40 punts a l'àrea urbana que hagi assolit la major puntuació i la resta es baremarà proporcionalment.
b) El grau d'intervenció integral dels projectes que es presentin.
A aquests efectes es valorarà en 3 punts l'actuació en cada un dels camps previstos en l'article 7.2 de la Llei de millora de barris, àrees urbanes i viles que requereixen atenció especial.
c) La proposta d'actuacions no finançables en base a la Llei de millora de barris, àrees urbanes i viles que requereixen atenció especial, en els camps de l'habitatge, dels serveis socials, del treball, de la sanitat, de l'ensenyament, del comerç, de la seguretat ciutadana o d'altres pròpies d'altres polítiques sectorials.
S'atribuiran 2 punts per cadascun d'aquests camps, fins a un màxim de 10 punts.
d) Les característiques generals del projecte pel que fa al grau d'identificació dels problemes existents, la coherència i adequació de les estratègies establertes per corregir aquests problemes, la concreció dels objectius, la justificació de la viabilitat del projecte, el grau de participació ciutadana així com la valoració de l'impacte del projecte en l'àmbit d'actuació.
e) La població que resulti beneficiada per l'actuació i l'adequació de la despesa per càpita proposada.
Es valorarà fins a 2,5 punts la població que resulti beneficiada per l'actuació i fins a 2,5 punts l'adequació de la despesa per càpita proposada en relació amb la despesa per càpita mitjana del conjunt de projectes presentats en cada convocatòria.
f) El grau d'esforç econòmic de l'Ajuntament.
Es valorarà fins a 5 punts el percentatge del projecte que serà finançat amb recursos aportats per l'Ajuntament i fins a 5 punts més l'esforç que això li suposi, en atenció als recursos per habitant del pressupost municipal consolidat.
g) Les actuacions que es proposin en àrees velles i nuclis antics, polígons d'habitatge i àrees d'urbanització marginal i àrees que tenen una alta presència d'unitats d'habitatges que no compleixin les condicions mínimes d'habitabilitat exigibles.
h) En els casos d'actuacions en àrees que abastin més d'un terme municipal, es valorarà en 5 punts la presentació conjunta del projecte d'actuació per part dels ajuntaments concernits.
12.2 Per garantir el principi d'equitat territorial en l'assignació dels recursos procedents del Fons, al final de cada període de quatre anys la Comissió haurà d'haver atorgat, en cadascun dels àmbits dels Plans territorials parcials, ajuts a un nombre de projectes equivalent, com a mínim, al seu pes poblacional sobre el total de Catalunya, excepció feta d'aquells casos en què no s'hagin presentat sol·licituds que reuneixin les condicions per ser elegibles d'acord amb el que estableix l'article 3 d'aquest Decret.
12.3 En cap cas poden ser elegibles projectes per un pressupost total superior als 20 milions d'euros.
13.1 Correspon al conseller o consellera de Política Territorial i Obres Públiques, a proposta de la Comissió regulada a l'article 9, la resolució definitiva sobre les sol·licituds presentades.
D'aquesta resolució se n'ha d'informar a la Comissió de Cooperació Local.
13.2 La resolució ha d'especificar l'import del finançament que s'atorga, entre un 50% i un 75% del cost global del projecte, i les anualitats per al seu pagament.
Així mateix, ha d'especificar si aquest finançament s'efectua, totalment o parcialment, mitjançant l'execució d'actuacions materials o la prestació de serveis compresos en el projecte per part de l'Administració de la Generalitat o pels seus ens vinculats, indicant la quantificació econòmica de l'esmentada aportació i establint la manera, els terminis i les condicions en què es farà efectiva.
13.3 En cas que la resolució del conseller o consellera introdueixi variacions respecte a la proposta realitzada per la Comissió, caldrà que ho faci de manera raonada.
13.4 El termini màxim per resoldre i notificar la resolució és de sis mesos a comptar des de la data de finalització del termini de presentació de les sol·licituds.
Si transcorregut el termini de resolució i notificació no s'ha dictat una resolució expressa, la sol·licitud s'entendrà desestimada, d'acord amb el que preveu l'article 3 de la Llei 23/2002, de 18 de novembre, d'adequació de procediments administratius en relació amb el règim del silenci administratiu.
13.5 El conseller o consellera de Política Territorial i Obres Públiques pot revisar el finançament atorgat i modificar la resolució de concessió en el cas d'alteració de les condicions o de l'obtenció concurrent d'altres ajuts, d'acord amb el que s'assenyala a l'article 6.
Els projectes que hagin obtingut finançament del Fons poden ser executats per l'Ajuntament, en qualsevol de les formes previstes en l'article 11.1 de la Llei de millora de barris, àrees urbanes i viles que requereixen una atenció especial.
També poden ser executats, totalment o parcialment, a sol·licitud de l'Ajuntament, per l'Administració de la Generalitat o pel seus ens vinculats.
En aquest cas, quan sigui necessari, l'Ajuntament s'ha de comprometre a posar a disposició de qui executi les actuacions els terrenys necessaris per dur-les a terme.
15.1 D'acord amb el que estableix l'article 11.2 de la Llei, les actuacions que hagin obtingut finançament han d'executar-se en un període màxim de quatre anys a comptar de la data de la notificació de la resolució.
15.2 Per resolució de la presidència de la comissió es podrà concedir una pròrroga, no superior a dos anys, si existeix una causa justificada no imputable al beneficiari, sempre que hagi estat sol·licitada amb anterioritat a la finalització del termini d'execució de les actuacions.
Excepcionalment, per resolució de la presidència de la comissió, amb informe previ de l'oficina tècnica, es podrà ampliar aquesta pròrroga fins a un termini màxim de quatre anys més, sempre que sigui per finalitzar les actuacions finançades, existeixi una causa justificada no imputable al beneficiari i es mantingui l'equilibri pressupostari entre els camps del projecte d'intervenció integral aprovat.
Aquesta pròrroga excepcional s'ha de sol·licitar abans que s'hagi exhaurit el termini de pròrroga ordinària.
16.1 Quan el finançament consisteixi en una aportació econòmica, el seu pagament es farà de forma fraccionada mitjançant lliuraments parcials.
16.2 El primer lliurament, que tindrà caràcter de bestreta, es farà una vegada s'hagi emès la resolució d'atorgament del finançament i el seu import serà equivalent al 50 per 100 de l'import previst per a la primera anualitat.
La resta de lliurament es farà, prèvia justificació de la despesa, d'acord amb les anualitats establertes en la resolució de concessió.
Per al pagament del segon lliurament s'haurà de justificar també prèviament la destinació de les bestretes del primer lliurament.
En tot cas, la quantia dels lliuraments s'ha d'ajustar, en relació amb la despesa justificada, al percentatge respecte a la inversió especificat en la resolució de concessió.
A efectes de la justificació de la despesa, l'Ajuntament haurà de presentar una certificació on consti l'execució detallada de les actuacions subvencionades i els imports que s'hi han destinat.
Així mateix, l'Ajuntament haurà de presentar un informe relatiu al nivell d'execució financera del projecte d'intervenció integral.
També haurà d'indicar si s'han obtingut altres ajuts per al finançament de les actuacions contingudes en el projecte i qualsevol altra circumstància que pugui alterar les condicions basant-se en les quals es va obtenir el finançament.
Un cop acreditada convenientment la justificació prevista, s'ordenarà el pagament de l'ajut acordat.
Correspon a la Direcció General d'Arquitectura i Paisatge, mitjançant una Oficina tècnica, la gestió i el seguiment dels ajuts previstos en el Fons de foment del programa de barris i àrees urbanes d'atenció especial.
A aquests efectes, corresponen a l'Oficina, entre d'altres, les funcions següents:
Donar suport administratiu i tècnic a la Comissió de gestió del Fons de foment del programa de barris i àrees urbanes, emetre el corresponent informe sobre els projectes i les sol·licituds presentades i dur a terme totes les actuacions que li siguin requerides per la presidència d'aquesta Comissió.
Analitzar la documentació aportada pels sol·licitants i, si s'escau, demanar l'esmena de possibles defectes, aclariments o l'aportació de documentació complementària i dur a terme les funcions de comprovació que siguin necessàries.
Informar sobre les modificacions que els ajuntaments sol·licitin dels projectes d'intervenció integral i, si s'escau, proposar la modificació de la resolució corresponent.
Vetllar per l'adequat funcionament dels comitès d'avaluació i seguiment.
Fer el seguiment dels projectes finançats.
Establir els mecanismes de control necessaris per a la gestió dels projectes finançats.
Vetllar pel compliment de les obligacions, en matèria d'informació i difusió de les actuacions finançades i proporcionar informació sobre el seu contingut.
Analitzar els informes semestrals de desenvolupament del projecte, l'informe d'avaluació final i l'informe a realitzar al cap de quatre anys d'haver finalitzat la intervenció previstos en l'article 19 d'aquest Decret.
Fomentar l'intercanvi d'experiències i la constitució de vincles associatius entre els municipis implicats.
Elaborar un catàleg de bones pràctiques operatives.
Donar suport i orientació als ajuntaments.
18.1 D'acord amb el que preveu l'article 12.1 de la Llei de millora de barris, àrees urbanes i viles que requereixen atenció especial, es crearà un comitè d'avaluació i seguiment per cadascun dels projectes que compten amb finançament del Fons.
18.2 El comitè d'avaluació i seguiment està format pels membres següents:
Dos membres en representació del Departament de Política Territorial i Obres Públiques.
Un membre en representació de cadascun dels departaments següents: Governació i Administracions Públiques; Economia i Finances; Benestar i Família i Medi Ambient i Habitatge, així com també un representant de la Delegació de Govern corresponent a l'àmbit territorial del projecte.
Cinc membres en representació de l'Ajuntament corresponent.
Dos membres en representació de les entitats veïnals més representatives de l'àmbit objecte de l'actuació, dos en representació de les associacions ciutadanes amb major implantació en aquest àmbit i dos en representació dels agents econòmics i socials.
Correspon al Ple de l'Ajuntament la determinació de quines han de ser les entitats que representin aquests col·lectius.
La presidència del comitè d'avaluació i seguiment serà exercida per un dels representants del Departament de Política Territorial i Obres Públiques.
18.3 Són funcions del comitè d'avaluació i seguiment:
Establir els mecanismes de coordinació i informació.
El seguiment de les actuacions.
A aquests efectes l'ajuntament presentarà amb periodicitat semestral un informe de desenvolupament del projecte.
D'aquest informe l'ajuntament en donarà trasllat a la presidència de la Comissió de gestió del Fons de foment del programa de barris i àrees urbanes.
Establir mecanismes de foment de la participació ciutadana en el seguiment i control de les actuacions.
Realitzar i elevar a la Comissió de gestió del Fons de foment del programa de barris i àrees urbanes l'informe d'avaluació final regulat a l'article següent.
18.4 El Comitè d'avaluació i seguiment es reunirà, durant l'execució del projecte, almenys tres vegades l'any i totes aquelles que determini la presidència.
18.5 A invitació de la presidència, podran participar en les sessions del Comitè d'Avaluació i Seguiment representants d'altres departaments de la Generalitat.
19.1 D'acord amb el que disposa l'article 12.3 de la Llei, l'informe d'avaluació final contindrà una avaluació dels resultats de l'actuació des de la perspectiva de la funcionalitat urbanística i territorial, l'estructura econòmica i comercial, les implicacions ambientals, la cohesió social i l'equitat de gènere en l'ús del territori.
19.2 Aquest informe haurà de referir-se a:
Grau d'execució del programa tant pel que fa a les actuacions com al finançament previstos.
Consecució dels resultats obtinguts en relació amb els objectius proposats.
Incidència de les actuacions en relació amb l'entorn degradat, dèficit de serveis i equipaments socials, problemes demogràfics i socials i problemes econòmics.
20.1 Els projectes finançats amb el Fons de foment del programa de barris i àrees urbanes d'atenció especial han de fer constar que tenen finançament de la Generalitat de Catalunya i així ha de quedar reflectit en les actuacions que es duguin a terme, així com en la divulgació o difusió que se'n faci.
20.2 En el cas d'actuacions cofinançades pels fons estructurals de la Unió Europea també caldrà fer-ne esment, d'acord amb la normativa comunitària d'aplicació.
Són obligacions dels beneficiaris:
Dur a terme les actuacions previstes en el projecte d'intervenció integral que ha estat objecte de finançament i acreditar-ho davant el Departament de Política Territorial i Obres Públiques.
Posar a disposició de qui assumeixi l'execució material d'actuacions, quan sigui necessari, els terrenys que es requereixin per dur-les a terme.
Comunicar al Departament de Política Territorial i Obres Públiques la modificació de qualsevol circumstància tinguda amb compte per la concessió de l'ajut.
Comunicar al Departament de Política Territorial i Obres Públiques l'obtenció de qualsevol tipus d'ajut o finançament per l'execució de les actuacions objecte del projecte finançat amb càrrec al Fons.
Proposar al Departament de Política Territorial i Obres Públiques qualsevol canvi que, amb la mateixa finalitat, es pugui produir en la destinació del finançament obtingut.
Facilitar la informació que els sigui sol·licitada en relació amb el desenvolupament i execució de les actuacions finançades.
Justificar davant el Departament de Política Territorial i Obres Públiques el compliment dels requisits i condicions, així com que s'han dut a terme les actuacions objecte del finançament.
Adoptar les mesures d'informació i difusió que corresponguin, d'acord amb el que estableix aquest reglament i d'altra normativa vigent que sigui d'aplicació.
Donar compliment, en tot el que correspongui, al que disposa la normativa comunitària en matèria de contractació, de polítiques mediambientals i de política d'igualtat d'oportunitats i a totes aquelles altres obligacions que estableix per als projectes que reben cofinançament dels fons estructurals.
Totes aquelles altres obligacions que estableix la Llei 38/2003, de 17 de novembre, general de subvencions, i el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.